Мылажьэ ягъашхэркъым ...
 
 
Пщыжь гуэрым пхъу дахэ дыдэ иIэт. «Шы дахэмыжэ» жыхуаIэм хуэдэу, дахэ щхьэкlэ, Iуэху ищIэфыртэкъым. ЖьыщIэфыртэкъым, дыжэфыртэкъым, пщэфIэфыртэкъым. Пщым ипхъу дахэм псори къылъыхъурт, ауэ, и ныкъусаныгъэр къызэращIэу, кlэбгъу защIырти зыlурагъэхыжырт.
 
ИкIэм икIэжым, и щхьэ закъуэ и лъакъуитlу псэу щIалэ тхьэмыщкIэжь гуэр щыIэти, ар къылъыхъуащ. 
 
Пщыри егупсысри «зыми имышэу къыдэнэж нэхърэ нэхъыфIщ» жиlэщ игукIи къритащ.
 
Пщым и пхъум и Iэпэр щlалэжьым иубыдри и унэ къишэри къэкIуэжащ.
 
- Мыдэ къеплъ,узэрыпщэфIэнур мыпхуэдэущ,- жиIэри нысащlэр иригъэплъурэ и лlыр пщэфlащ. Иужькlэ тIури етIысылIэри зэдэшхащ.
 
- Иджы сэ мэз сокIуэ. Уэ упщэфIауэ, си шхыныр хьэзыру, хуабэу сыкъригъэхьэлlэж!- жиlэри лlыр мэз кlуащ.
 
Пщыхьэщхьэм фызым зыри имыщIауэ, унэм шхын дзэкъэгъуэ щIэмылъу кърихьэлIэжащ.
 
ЛIым и lэщхьэлъащхьэ дрихьейри пщэфlащ, ипщэфlари езыр бгъэдэтlысхьэри зы дзэкъэгъуэ къыхуимыгъанэу ишхыжащ.
 
КъыкIэлъыкlуэ пщэдджыжьми, аргуэрыжьти, езыр пщэфlэжри и фызыр къеплъу щысурэ ипщэфlар ишхыжащ. 
 
- Мес мо уэщыр къэпщтэнурэ пхъэ пкъутэнущ, ар унэм къэпхьынурэ мафlэ пщlынущ. АбыкIэ упщэфlауэ си шхыныр хьэзыру сыкъэбгъэсыжмэ, тlури детlысылIэнурэ Iэфlу дызэдэшхэнущ!- жиIэр езым витIыр щlищlэри мэкъушэ кIуащ.
 
НысащIэр мэжэлlапэ щыхъум, уэщыр къищтэри пхъэ икъутэну къыщIэкlащ. Ентlыр гъурыжьым етIыркъыу бгъэдэту и адэр къыдыхьэри унэмкlэ щигъазэм, и пхъур еджащ:
 
- Дотэ, унэм умыкlуэу япэ щlыкlэ мы пхъэр къутэ. Мыбы мылажьэ ягъашхэркъым,- жиlэри.
 
 
 
Мыпхуэдизрэ думылъэу, сыфlэбгъэжынуми сыфlэбгъэжащэрэт
 
 
ЛIым и къуэр къедаlуэртэкъыми, игъэшынэн щхьэкlэ тридзауэ сэ т1ыгyp и пщэм дилъэрт: 
 
- УкъызэмыдэlуэIуэмэ, уфlэзгъэжынущ!- жиlэурэ. 
 
- Мыпхуэдизрэ думылъэу, ди адэ, сыфlэбгъэжынуми, зэ сыфIэбгъэжащэрэт,- жиlащ и къуэм.
 
Ягъэшынэурэ зи щхьэ зрагъэужэгъум жиlэ псэлъафэу къэнэжащ.